text: Familie er blevet syg efter vandskade
  01 juli 2011 kl. 15.14
  Gennem otte måneder har familien Laugesen kæmpet med sygdom efter en vandskade i deres hus i Horsens. Samtidig må familien tage kampen med deres forsikringsselskab for at få rettet op på skaderne i deres hus.
  Familien på fem blev i oktober sidste år nødt til at flytte fra deres hjem, da et vandrør under badeværelsesgulvet var sprunget.
  Skaden resulterede i skimmelsvamp, fugt og et dårligt indeklima, som betød at familien blev syge med muskelsmerter, hovedpine og spontane blødninger fra næsen.
  Familien har i otte måneder været tvunget til at bo andre steder, mens GF Forsikring har stået for at udbedre skaderne.
  I dag er der stadig en lugt af mug og kemikalier efter rensning, huller i betonen og skader på vægge efter fjernelse af svamp i huset.
  GF Forsikring siger i dag til TV SYD, at ingen af deres kunder skal leve under sådanne forhold, så derfor er de villige til igen at tage sagen op.
  